ai4bharat/Pralekha huggingface dataset:
பிரதமர் அலுவலகம்
'இந்தியாவின் மிகச்சிறந்த விளையாட்டு வெற்றி இது' என்று தாமஸ் கோப்பை 2022 வென்ற குழுவினரிடம் பிரதமர் கூறினார்
இவர்கள் நாடு திரும்பும்போது பிரதமருக்கு இல்லத்திற்கு வருகை தருமாறு அணியினரையும் பயிற்சியாளர்களையும் அழைத்தார்
தாமஸ் கோப்பையில் வரலாற்றுச் சிறப்புமிக்க வெற்றிபெற்ற இந்திய பேட்மிண்டன் அணியினருடன் பிரதமர் திரு நரேந்திர மோடி இன்று தொலைபேசி மூலம் கலந்துரையாடினார்.
அணியினரைப் பாராட்டிய பிரதமர் விளையாட்டு பகுப்பாய்வாளர்கள் இது இந்தியாவின் மிகச்சிறந்த விளையாட்டு வெற்றி என்று கணக்கில் கொள்வார்கள் என்றார். இந்த அணி எந்த சுற்றிலும் தோல்வி அடையவில்லை என்பது தமக்கு சிறப்பு மகிழ்ச்சி என்று அவர் கூறினார்.
எந்த கட்டம் அவர்கள் வெற்றிபெறப் போகிறார்கள் என்ற உணர்வைத் தந்தது என்று விளையாட்டு வீரர்களிடம் பிரதமர் வினவினார். காலிறுதிக்குப் பின் இந்த அணியின் மன உறுதி இறுதிவரை செல்வதற்கு மிகவும் பலமாக இருப்பதைக் கண்டதாகக் கிடாம்பி ஸ்ரீகாந்த் பிரதமரிடம் தெரிவித்தார். அணி உணர்வு உதவி செய்ததாகவும் ஒவ்வொரு வீரரும் தமது 100 சதவீதத் திறனை தந்ததாகவும் பிரதமரிடம் அவர் கூறினார்.
பயிற்சியாளர்களும் அனைத்து பாராட்டுக்கும் தகுதியானவர்கள் என்று பிரதமர் தெரிவித்தார். நீங்கள் அனைவரும் இத்தகைய சாதனை மிக்க தருணத்தை பெற்றிருக்கிறீர்கள். ஒட்டுமொத்த அணியும் வாழ்த்துக்களுக்கு உரியது. இந்தியாவுக்குத் திரும்பும்போது அவர்களுடன் உரையாடவும் அவர்களின் அனுபவங்களைக் கேட்கவும் தாம் விரும்புவதால் விளையாட்டு வீரர்கள் தங்களின் பயிற்சியாளர்களுடன் தமது இல்லத்திற்கு வருகை தருமாறு பிரதமர் அழைப்பு விடுத்தார்.
பேட்மிண்டன், டேபிள் டென்னிஸ், நீச்சல் போன்ற விளையாட்டுக்களை மேற்கொண்டுள்ள இளம் சிறார்களுக்கும் வளர்ந்து வரும் விளையாட்டு வீரர்கள் வீராங்கனைகளுக்கும் வெற்றிகரமான அணியின் செய்தியை பிரதமர் கேட்டார். அணியின் சார்பாக பேசிய ஸ்ரீகாந்த், தற்போது இந்தியாவில் விளையாட்டுகளுக்கு மிகச்சிறந்த ஆதரவு இருப்பதாகக் கூறினார். நல்ல பயிற்சியாளர்களும் அடிப்படை வசதிகளும் இருக்கின்றன என்றும் அவர்கள் உறுதியுடன் இருந்தால் சர்வதேச நிலையில் மிகச் சிறப்பான செயல்பாட்டை வெளிப்படுத்த முடியும் என்றும் அவர் கூறினார். நூறு சதவீத அர்ப்பணிப்புடன் பணி செய்தால் நிச்சயம் அவர்கள் வெற்றி பெறுவார்கள் என்று கிடாம்பி ஸ்ரீகாந்த் கூறினார்.
ஒரு சவாலான பணியாக இருக்கும் விளையாட்டில் அவர்களை ஊக்கப்படுத்தியதற்காகவும் இறுதிவரை அவர்களுக்குத் துணைநின்றதற்காகவும் விளையாட்டு வீரர்களின் பெற்றோர்களையும் பிரதமர் பாராட்டி வாழ்த்து தெரிவித்தார். அவர்களின் கொண்டாட்ட மகிழ்வில் இணைந்த பிரதமர் தொலைபேசி அழைப்பின் நிறைவாக "பாரத் மாதா கி ஜே" என்று முழக்கமிட்டார்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
டாக்டர் அபிலக்ஸ் லிகி ஒடிசாவின் கசல்யகங்காவில் உள்ள பூரியின் பெந்தகாட்டா கிராமம், ஐ.சி.ஏ.ஆர்-சி.ஐ.எஃப்.ஏ மற்றும் என்.எஃப்.எஃப்.பி.பி ஆகியவற்றை பார்வையிட்டார்
மத்திய மீன்வளத் துறை செயலாளர் டாக்டர் அபிலக்ஸ் லிகி, ஒடிசாவின் பூரி மாவட்டத்தின் கடலோர கிராமமான பெந்தகட்டாவில் கடலோரப் பகுதியில் உள்ள மீனவ மக்கள் எதிர்கொள்ளும் அடிப்படை பிரச்சினைகளைப் புரிந்துகொள்வதற்கும், அவர்களுக்கான நீண்டகால திட்டங்களை வகுப்பதற்கும் சென்றார். பெந்தகட்டாவில், டாக்டர் லிகி ஆரம்ப மீனவர் கூட்டுறவு சங்க உறுப்பினர்கள், மீனவ மக்கள் மற்றும் மீனவப் பெண்களுடன் கலந்துரையாடி அவர்களின் சமூக-பொருளாதார நிலையை அறிந்து கொண்டார். அப்போது, வலைகள், படகுகள் மற்றும் டீசல் மானியம் உள்ளிட்ட பல்வேறு திட்டங்களின் கீழ் மத்திய, மாநில அரசுகளிடமிருந்து பெறப்பட்ட உதவிகள் குறித்து மீனவர்கள் எடுத்துரைத்தனர். மீன் இறங்குதளம், சுகாதாரமான உலர் மீன் சந்தை உள்ளிட்ட கோரிக்கைகளை மீனவர்கள் கோரினர். ஒடிசா மீன்வளத்துறை இயக்குநரிடம் மீனவர்களின் தேவையை ஆராய்ந்து மத்திய, மாநில அரசு திட்டங்களின் கீழ் அரசு உதவிகளை வழங்குமாறு செயலர் அறிவுறுத்தினார். பிரதமரின் மத்ஸயா சம்பத திட்டத்தின் கீழ் பயனடைந்த பூரி மாவட்டத்தைச் சேர்ந்த மீன் விவசாயிகளுடன் அவர் கலந்துரையாடினார்.
புவனேஸ்வரில் உள்ள ஐ.சி.ஏ.ஆர்-சி.ஐ.எஃப்.ஏ மற்றும் என்.எஃப்.டி.பி - தேசிய நன்னீர் மீன் குஞ்சுகள் வங்கி  ஆகியவற்றின் செயல்பாடுகளை மறுஆய்வு செய்வதற்காக டாக்டர் அபிலக்ஸ் லிகி ஐ.சி.ஏ.ஆர்-மத்திய நன்னீர் நீர்வாழ் உயிரின வளர்ப்பு நிறுவனம்  கசல்யகங்காவில் ஒரு கூட்டத்திற்கு தலைமை தாங்கினார். ஒடிசா மாநிலத்தில் பிரதமரின் மத்ஸயா சம்பதா திட்டங்களின் முன்னேற்றத்தையும் அவர் ஆய்வு செய்தார்.
சி.ஐ.எஃப்.ஏ மற்றும் என்.எஃப்.எஃப்.எஃப்.பி.பி ஆகியவற்றின் செயல்பாடுகளை ஆய்வு செய்த டாக்டர் லிகி, ஏற்றுமதியாளர்கள், முற்போக்கு விவசாயிகள், மகளிர் சுய உதவிக் குழு உறுப்பினர்கள், மீன் உற்பத்தியாளர் அமைப்பு  உறுப்பினர்களுடன் கலந்துரையாடினார்.
மின்னணு / அச்சு ஊடகங்கள், சமூக ஊடகங்கள் மற்றும் கிசான் மேளாக்கள், வெளியீடுகள், கருத்தரங்குகள், ஆலோசனைகள் ஆகியவற்றின் மூலம் விவசாயிகளிடையே வெகுஜன விழிப்புணர்வை ஏற்படுத்தும் நடவடிக்கைகளை சி.ஐ.எஃப்.ஏ மற்றும் என்.எஃப்.எஃப்.பி.பி ஆகிய இரண்டும் மேற்கொள்ள வேண்டும் என்று செயலாளர் வலியுறுத்தினார்.
ஆயுஷ்
ஆயுஷ் அமைச்சகம், சுகாதார மற்றும் குடும்ப நல அமைச்சகம் இணைந்து ஒருங்கிணைந்த சுகாதாரக் கொள்கையை வகுக்கவுள்ளன- டாக்டர் மன்சுக் மாண்டவியா
மத்திய ஆயுஷ் அமைச்சகத்தின் இரண்டு நாள் தேசிய மாநாட்டை மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா முன்னிலையில் மத்திய ஆயுஷ் அமைச்சர் திரு சர்பானந்த சோனாவால் தொடங்கிவைத்தார். ஒருங்கிணைந்த சுகாதாரம் என்னும் இலக்குடன் மத்திய ஆயுஷ் அமைச்சகமும், மத்திய சுகாதாரம் மற்றும் குடும்பநல அமைச்சகமும் இணைந்து முன்னுரிமை அடிப்படையில், இந்த மாநாட்டை நடத்துகின்றன.
இந்த நிகழ்ச்சியில், ஆயுஷ் அமைச்சகத்தின் இரண்டு தகவல் தொடர்பு தொழில்நுட்ப முன்முயற்சிகள் தொடங்கி வைக்கப்பட்டுள்ளன. மேலாண்மை முறை மின்னணு கற்றல் முன்முயற்சி திரு சர்பானந்த சோனாவால் அவர்களாலும், மேம்படுத்தப்பட்ட மின்னணு சுகாதார பதிவு முறையான ஒருங்கிணைந்த ஆயுஷ் சுகாதார மேலாண்மை தகவல் முறை டாக்டர் மன்சுக் மாண்டவியா அவர்களாலும் தொடங்கி வைக்கப்பட்டன. இந்த நிகழ்ச்சியில் ஆயுஷ் இணையமைச்சர் டாக்டர் முஞ்சிபாரா மகேந்திரபாய், உத்திரப்பிரதேசம், மத்தியப்பிரதேசம், ஹரியானா, இமாச்சலப்பிரதேசம், கோவா, ஜார்க்கண்ட், உத்தராகண்ட், அசாம், மிசோரம், நாகாலாந்து, அருணாச்சலப்பிரதேசம் ஆகிய மாநிலங்களின் சுகாதாரத் துறை அமைச்சர்கள் கலந்து கொண்டனர்.
நிகழ்ச்சிக்கு தலைமை வகித்த திரு சோனாவால், சுகாதாரம் மற்றும் நலவாழ்வுக்காக ஆயுஷ் அமைச்சகமும், சுகாதாரம் மற்றும் குடும்ப நல அமைச்சகமும் இணைந்து பணியாற்றுவதை பிரதமர் திரு நரேந்திர மோடி ஊக்குவித்து வருவதாக தெரிவித்தார். இந்தத் துறையில் இந்தியா உலகிற்கே தலைமை வகிக்க வேண்டும். இரண்டு அமைச்சகங்களும் இடையிறாது பணியாற்றுவதால், நமது உறுதிப்பாடும், வலிமையும் பல மடங்கு அதிகரித்துள்ளது என்று அவர் தெரிவித்தார்.
நிகழ்ச்சியில் உரையாற்றிய டாக்டர் மன்சுக் மாண்டவியா, இரு அமைச்சகங்களும் சேர்ந்து விரைவில் ஒருங்கிணைந்த சுகாதாரக் கொள்கையை வகுக்க உள்ளதாகத் தெரிவித்தார். இந்தியாவின் பாரம்பரியமான மருத்துவ முறை நமது வலிமை என்று கூறிய அவர், இதனை உலகம் தற்போது ஒப்புக்கொண்டுள்ளதாக தெரிவித்தார். நலவாழ்வுக்கு யோகாவே சிறந்தது என்று கூறிய அவர், ஜப்பானில் பெரும்பாலானவர்கள் யோகா பயிற்சியை தொடர்ந்து செய்து வருவதாகத் தெரிவித்தார்.
அறிவியல் மற்றும் தொழில்நுட்பத்துறை
IASST விஞ்ஞானிகள் ஒளி மின்னணுவியல் கருவிகள் தயாரிப்புக்கு பயன்படக்கூடிய படிக நிலை  ருபிரீன் என்பதைத் தொகுக்கும் புதிய முறை ஒன்றைக் கண்டறிந்திருக்கிறார்கள்.
மத்திய அறிவியல் தொழில்நுட்பத் துறையின் கீழ் செயல்படும் தன்னாட்சி அமைப்பான அறிவியல், தொழில்நுட்ப உயர்நிலை ஆய்வுக்கழகத்தில்  உள்ள விஞ்ஞானிகள் ஒளி மின்னணுவியல் கருவிகள் தயாரிப்புக்கும், மின்னணு தோல் தயாரிக்கவும் பயன்படக்கூடிய : பல அணு வளையங்கள் கொண்ட நறுமணமுள்ள  ஹைட்ரோ கார்பனை அடிப்படையாகக் கொண்ட மென்திரை படிகநிலை  ருபிரீன் என்பதைத் தொகுக்கும் புதிய முறை ஒன்றைக் கண்டறிந்திருக்கிறார்கள்.
இந்தப் புதிய முறை, கரைப்பான் இல்லாமல், தண்ணீர் இல்லாமல் செய்யப்படும் முறையாகும். ஒரே படியிலான  பிளாஸ்மா முறையிலான இது, சுற்றுச்சூழலுக்குக் கேடு விளைவிக்காத முறையாகும். இதிலிருந்து கிடைக்கும் படிக நிலை ருபிரீன் அடிப்படையிலான திரை, ஒளி மின்னணுவியல் தன்மைகள் கொண்டதாக இருந்தது. இந்த முறைக்கான இந்தியக் காப்புரிமை கோரப்பட்டுள்ளது. இந்த முறையின் மூலம் மிகவும் சீரான, நுண்ணளவிலும் கூட ஒரு சிறு துளை கூட இல்லாத, மெல்லிய திரை டெபாசிட் செய்யப்பட முடியும். மிக உயரிய நுண்ணிய கருவிகளை வடிவமைக்க இது மிகவும் பயனுள்ளதாக அமையும்.
போதுமான அளவு உயர்ந்த ஒலி அலைவரிசைக்கு ஒப்பான பிளாஸ்மா சக்தியில் படிக நிலை ருபிரீன் உருவாவது என்பது, அதிகப்படியான ஒலி அலை சக்தியைப் பயன்படுத்துவதால், தூளாக உள்ள நிலையிலிருந்து படிகநிலை ருபிரீனாக மாற்றமுடியும் என்பதை உறுதிப்படுத்தியுள்ளது என்று ஐஏஎஸ்எஸ்டி குழுவினர் கூறுகின்றனர்.
டெபாசிட் செய்யப்பட்ட திரையைக் காற்றில் காண்பிப்பதால் மேற்பரப்பு ஆக்சிடேஷன் நடைபெறுகிறது இதனால் மேற்பரப்பு முனைவாக்கம் ஏற்படுகிறது. படிக நிலை ருபிரீன் திரையில் உள்ள ஆக்சைடு அடுக்கின் காரணமாக இது ஏற்படுகிறது.
மேலும் விவரங்களுக்கு தொடர்பு கொள்க: டாக்டர் அரூப் ஆர் பால் மின்னஞ்சல் arpal@iasst.gov.in தொலைபேசி அலைபேசி 99571-74421
அறிவியல் மற்றும் தொழில்நுட்பத்துறை
மண் மற்றும் பல்லுயிர் பாதுகாப்பின் மீது கவனம் செலுத்த வேண்டியது அவசியம்: அமைச்சர் டாக்டர் ஹர்ஷ் வர்தன்
மத்திய அறிவியல் மற்றும் தொழிலக ஆராய்ச்சி மன்றம்-மத்திய சுரங்கம் மற்றும் எரிபொருள் ஆய்வு நிறுவனம், தன்பாத்தின் பவள விழா கொண்டாட்டங்களை மத்திய அறிவியல் மற்றும் தொழில்நுட்பம், புவி அறிவியல் மற்றும் சுகாதாரம் மற்றும் குடும்ப நல அமைச்சர் டாக்டர் ஹர்ஷ் வர்தன் இன்று துவக்கி வைத்தார்.
மத்திய அறிவியல் மற்றும் தொழிலக ஆராய்ச்சி மன்றத்தின் பெருமைக்குரிய ஆராய்ச்சி மற்றும் மேம்பாட்டு ஆய்வகங்களில் ஒன்றான மத்திய அறிவியல் மற்றும் தொழிலக ஆராய்ச்சி மன்றம்-மத்திய சுரங்கம் மற்றும் எரிபொருள் ஆய்வு நிறுவனத்தின் பவள விழாவை புது தில்லியில் இருந்து காணொலி மூலம் அமைச்சர் துவக்கி வைத்தார்.
அதோடு, மத்திய அறிவியல் மற்றும் தொழிலக ஆராய்ச்சி மன்றம்-மத்திய சுரங்கம் மற்றும் எரிபொருள் ஆய்வு நிறுவனம் உள்நாட்டிலேயே உருவாக்கிய மூன்று தொழில்நுட்பங்கள் மற்றும் வசதிகளை நாட்டுக்கு டாக்டர் ஹர்ஷ் வர்தன் அர்ப்பணித்தார்.
நிகழ்ச்சியில் உரையாற்றிய அவர், மண் மற்றும் பல்லுயிர் பாதுகாப்பின் மீது கவனம் செலுத்த வேண்டியது அவசியம் என்றார். கரியமில தடம், சமூக-பொருளாதார மற்றும் வேளாண் சூழலியல் அமைப்புகள், வன உயிர் மேலாண்மைத் திட்டம், அழிந்து போன சூழலியலின் உயிரி-மீட்டுருவாக்கல் ஆகியவற்றின் மீதும் கவனம் செலுத்துமாறு அவர் வலியுறுத்தினார்.
டிஜிட்டல் தீர்வுகளைப் பயன்படுத்தி சுரங்க நடவடிக்கைகளின் இயந்திரமயமாக்கல் மற்றும் தானியங்கிப்படுத்துதல் ஆகியவை குறித்த பல்முனை ஆராய்ச்சியை மேற்கொள்ளுமாறு மத்திய அறிவியல் மற்றும் தொழிலக ஆராய்ச்சி மன்றம்-மத்திய சுரங்கம் மற்றும் எரிபொருள் ஆய்வு நிறுவனத்தை அவர் கேட்டுக் கொண்டார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்
https://pib.gov.in/PressReleasePage.aspx?PRID=1673486
------
(Visitor Counter : 168
நிதி அமைச்சகம்
வருமான வரித்துறையின் புதிய இ-பதிவு தளம் தொடக்கம்- 2021 ஜூன் 1 முதல் 6 வரை இ-பதிவு சேவைகள் கிடைக்காது
தனது புதிய இ-பதிவு தளமான www.incometax.gov.in-ஐ 2021 ஜூன் 7 அன்று வருமான வரித்துறை தொடங்க இருக்கிறது. நவீனமான, எளிமையான மற்றும் தொய்வில்லாத அனுபவத்தை வரி செலுத்துவோருக்கு வழங்குவதை இந்த புதிய தளம் நோக்கமாகக் கொண்டுள்ளது.
வருமான வரி செலுத்துவோருக்கு தோழமையோடு திகழ உள்ள இந்த தளம், வருமான வரி தாக்கல்களை உடனடியாக பரிசீலித்து வரி செலுத்துவோருக்கு உரித்தான திரும்ப பெறுதல்களை விரைவாக வழங்கும்.
வரி செலுத்துவோர் எடுக்கவேண்டிய தொடர் நடவடிக்கையை எளிதாக்கும் விதமாக அனைத்து உரையாடல்கள், பதிவேற்றங்கள் மற்றும் நிலுவையில் உள்ள செயல்பாடுகள் ஒரே பக்கத்தில் காணக் கிடைக்கும்.
வரி தாக்கல் குறித்த ஞானம் இல்லாதவர்களும் வரி தாக்கல் செய்யும் வகையில் இலவச மென்பொருள் ஆன்லைன் மற்றும் ஆஃப்லைனில் கிடைக்கும்.
வரி செலுத்துவோருக்கு உதவும் விதத்தில் அவர்களது கேள்விகளுக்கான உடனடி பதில்கள், அடிக்கடி கேட்கப்படும் கேள்விகளுக்கான விடைகள், விளக்கங்கள், காணொலிகள் மற்றும் நேரடி பதில்கள் அளிக்கும் முறையை வழங்குவதற்காக புதிய அழைப்பு மையம்.
கணினி திரையில் கிடைக்கும் அனைத்து செயல்பாடுகளும் கைபேசி செயலியிலும் கிடைக்கும் விதத்தில் வசதிகள்.
இணைய வங்கி முறை, யூபிஐ, கடன் அட்டை, ஆர்டிஜிஎஸ்/நெப்ட் மற்றும் வரி செலுத்துவோரின் எந்த வங்கிக் கணக்கிலிருந்தும் எளிமையாக வரி செலுத்தும் விதத்தில் புதிய ஆன்லைன் வரி செலுத்தும் முறை புதிய தளத்தில் கிடைக்கும்.
புதிய தளத்தின் தொடக்கம் மற்றும் பழைய தளத்திலிருந்து புதிய தளத்திற்கு தகவல் பரிமாற்றம் ஆகிய பணிகளை முன்னிட்டு, வருமான வரித்துறையின் தற்போதைய தளமான www.incometaxindiaefiling.gov.in, 2021 ஜூன் 1 முதல் 6 வரை இயங்காது. வரி செலுத்துவோருக்கு ஏற்படும் சிரமங்களை தவிர்ப்பதற்காக மேற்கண்ட தேதிகளில் எந்த தாக்கல் பணிகளையும் வருமானவரித்துறை நிர்ணயிக்காது.
மேலும், 2021 ஜூன் 10 முதல் மட்டுமே புதிய வழக்குகள் எடுத்துக்கொள்ளப்படும். இதன் மூலம், புதிய முறைக்கு பழகி கொள்வதற்கான அவகாசம் வரி செலுத்துவோருக்கு கிடைக்கும்.
மேற்கண்ட காலகட்டத்தில் ஏற்படும் சிரமங்களை தவிர்ப்பதற்காக 2021 ஜூன் 1-க்குள் தங்களது அவசர பணிகளை முடித்துக் கொள்ளுமாறு வரி செலுத்துவோர் கேட்டுக்கொள்ளப்படுகிறார்கள்.
பழைய முறையில் இருந்து புதிய தளத்திற்கு மாறுவதற்கு தேவைப்படும் காலத்தில் பொறுமையுடன் இருக்குமாறு வரி செலுத்துவோரையும் இதர பங்குதாரர்களையும் வருமான வரித்துறை கேட்டுக்கொள்கிறது.
வரி செலுத்துவோருக்கும் இதர பங்குதாரர்களுக்கும் எளிமையான முறையை வழங்குவதற்கான மத்திய நேரடி வரிகள் வாரியத்தின் மற்றும் ஒரு நடவடிக்கையே இதுவாகும்.
குடியரசுத் துணைத் தலைவர் செயலகம்
தமிழ்ப் புத்தாண்டை ஒட்டி குடியரசுத் துணைத் தலைவர் மக்களுக்கு வாழ்த்து
தமிழ்ப் புத்தாண்டு, வைசாகி, விஷு, மாசாதி, வைஷ்காதி, பாஹக் பிஹு ஆகிய திருநாட்களை முன்னிட்டு குடியரசுத் துணைத் தலைவர் எம் வெங்கய்யா நாயுடு வாழ்த்து தெரிவித்துள்ளார். அவர் வெளியிட்டுள்ள வாழ்த்துச் செய்தியில் இந்த விழாக்கள் நமது வளமான வேளாண் பாரம்பரியத்தையும், நாட்டின் பன்முகப் பண்பாட்டையும் எதிரொலிப்பதாகக் குறிப்பிட்டுள்ளார்.
குடியரசுத் துணைத் தலைவர் வெளியிட்டுள்ள வாழ்த்துச் செய்தியின் வாசகம் வருமாறு:-
“ தமிழ்ப் புத்தாண்டு, வைசாகி, விஷு, மாசாதி, வைஷ்காதி, பாஹக் பிஹு ஆகிய மகிழ்ச்சிகரமான கொண்டாட்டங்களின்போது நாட்டு மக்களுக்கு எனது மனமார்ந்த நல்வாழ்த்துக்களைத் தெரிவித்துக்கொள்கிறேன்.
பாரம்பரிய உற்சாகத்துடன் நாடெங்கும் கொண்டாடப்படும் இந்தப் பண்டிகைகள் நமது வளமான வேளாண் பாரம்பரியத்தையும், நாட்டின் பன்முகப் பண்பாட்டையும் எதிரொலிக்கின்றன.
இந்தக் கொண்டாட்டங்கள் நாட்டில் அமைதி, நல்லிணக்கம், வளம் மற்றும் மகிழ்ச்சியைக் கொண்டுவரட்டும்”.
------
(Visitor Counter : 106
பிரதமர் அலுவலகம்
பாராலிம்பிக்ஸ் போட்டியின் துப்பாக்கிச்சுடுதல் பிரிவில் வெள்ளிப் பதக்கம் வென்ற சிங்ராஜ் அதானாவுக்கு பிரதமர் பாராட்டு
டோக்கியோவில் நடைபெற்றுவரும் பாராலிம்பிக்ஸ் போட்டியின் துப்பாக்கிச்சுடுதல் பிரிவில் வெள்ளிப் பதக்கம் வென்ற சிங்ராஜ் அதானாவுக்கு பிரதமர் திரு நரேந்திர மோடி பாராட்டு தெரிவித்துள்ளார்.
பிரதமர் வெளியிட்டுள்ள சுட்டுரைச் செய்தியில்,
“தலைசிறந்த சிங்ராஜ் அதானா மீண்டும் நிகழ்த்தி காட்டியுள்ளார். மற்றொரு பதக்கத்தை, இம்முறை கலப்பு 50 மீட்டர் துப்பாக்கிச்சுடுதல் எஸ்ஹெச்1 பிரிவில் அவர் வென்றுள்ளார். அவரது இந்த சாதனையை இந்தியா கொண்டாடுகிறது. அவரது எதிர்கால முயற்சிகளுக்கு நல்வாழ்த்துகளைத் தெரிவிக்கிறேன்”, என்று குறிப்பிட்டுள்ளார்.
பிரதமர் அலுவலகம்
அமெரிக்க புத்தமத அறிஞரும் கல்வியாளருமான பேராசிரியர் ராபர்ட் துர்மனுடனான பிரதமரின் சந்திப்பு
அமெரிக்க புத்தமத அறிஞரும், எழுத்தாளரும், பத்மஸ்ரீ விருது பெற்றவருமான பேராசிரியர் ராபர்ட் துர்மனை பிரதமர் திரு நரேந்திர மோடி அமெரிக்காவின் நியூயார்க் நகரில் இன்று சந்தித்துப் பேசினார்.
சர்வதேச சவால்களுக்கு தீர்வு காண்பதில் புத்தமதக் கொள்கைகள் எவ்வாறு வழிகாட்டும் என்பது குறித்து பிரதமரும், பேராசிரியர் துர்மனும் கருத்துக்களைப் பரிமாறிக் கொண்டனர். இந்தியாவின் புத்தமதத் தொடர்பு, புத்த பராம்பரியத்தைப் பாதுகாப்பதற்கான இந்தியாவின் முயற்சிகள் குறித்தும் அவர்கள் விவாதித்தனர்.
உள்நாட்டு விமானப் போக்குவரத்து அமைச்சகம்
உற்பத்தியுடன் இணைந்த ஊக்கத்தொகை திட்டத்தின்கீழ், மத்திய அரசு ரூ.120 கோடி ஊக்கத்தொகை வழங்குகிறது
ட்ரோன் மற்றும் ட்ரோன் உதிரி பாகங்களுக்காக, உற்பத்தியுடன் இணைந்த ஊக்கத்தொகை திட்டம் செப்டம்பர் 30 2021 அன்று அறிவிக்கப்பட்டது. அதன்படி, உற்பத்தியுடன் இணைந்த ஊக்கத்தொகை பெறும் 23 பயனாளிகளிள் தற்காலிக பட்டியல் 6 ஜூலை 2022 அன்று வெளியிடப்பட்டது. இந்த பயனாளிகள் பட்டியலில் 12 ட்ரோன் உற்பத்தியாளர்கள் மற்றும் 11 ட்ரோன் உதிரிபாக உற்பத்தியாளர்கள் உள்ளனர்.
ட்ரோன் மற்றும் ட்ரோன் உதிரிபாக உற்பத்தியாளர்களுக்கு நிர்ணயிக்கப்பட்டுள்ள தகுதிகள்:
 சிறு, குறு மற்றும் நடுத்தர தொழில்கள் மற்றும் புதிய தொழில் முனைவோருக்கான தகுதி - ட்ரோன் உற்பத்தியாளர்கள் ஆண்டுக்கு விற்பனை வருவாய் ரூ.2 கோடி. ட்ரோன் உதிரிபாக உற்பத்தியாளர்கள் ஆண்டுக்கு விற்பனை வருவாய் ரூ.50 லட்சம்
 சிறு, குறு மற்றும் நடுத்தர தொழில் அல்லாதவர்களுக்கான தகுதி - ட்ரோன் உற்பத்தியாளர்களுக்கு ஆண்டுக்கு விற்பனை வருவாய் ரூ.4 கோடி ட்ரோன் உதிரிபாக உற்பத்தியாளர்களுக்கு ஆண்டு விற்பனை வருவாய் ரூ.1 கோடி
இந்த தகவல்களை சிவில் விமானப் போக்குவரத்துத்துறையின் இணையமைச்சர்   வி.கே.சிங்  இன்று மாநிலங்களவையில் எழுத்துப்பூர்வமாக அளித்த பதிலில் தெரிவித்துள்ளார்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1844623
PIB Headquarters
வ உ சி துறைமுக பொறுப்புக் கழகத்தின் துணைத் தலைவராக திரு. பிமல் குமார் ஜா பொறுப்பேற்றுக் கொண்டார்
வ உ சிதம்பரனார் துறைமுக பொறுப்புக் கழகத்தின் துணைத் தலைவராக இருந்த திரு நா வையாபுரி 31.10.2019 அன்று பணி ஓய்வு பெற்றதைத் தொடர்ந்து, அந்தப் பதவியில் திரு பிமல் குமார் ஜா, 07.02.2020 அன்று பொறுப்பேற்றுக் கொண்டார்.
2012 முதல் 2019 வரை ஒடிசாவில் உள்ள பாரதீப் துறைமுகம் மற்றும் தீனதயாள்  துறைமுகங்களில் செயலராக இவர் பணியாற்றியுள்ளார். மேலும், தீனதயாள்  துறைமுகத்தின் துணைத் தலைவராக கூடுதல் பொறுப்பில் 24.07.2018 முதல் 16.04.2019 வரை பணியாற்றியுள்ளார்.
திரு பிமல் குமார் ஜா, கொல்கத்தா பல்கலைக் கழகத்திற்கு உட்பட்ட புனித சவேரியார் கல்லூரியில் கணிதத் துறையில் முதல் வகுப்பில் பட்டம் பெற்றார். மேலும் கொல்கத்தா பல்கலைக் கழகத்தில் பணியாளர்கள் நிர்வாகத்தில் நிபுணத்துவம் பெற்ற வணிக மேலாண்மை துறையில் முதுகலை பட்டமும் பெற்றவர். மேலும் மனிதவள மேலாண்மை, தொழில் தொடர்பு மற்றும் தொழிலாளர் நலன் ஆகிய பிரிவுகளில் பல்கலைக் கழக மானியக் குழுவின் மனிதவள மேலாண்மைத் துறையிலும் தகுதி பெற்றவர். பெல்ஜியத்தில் உள்ள ஆண்ட்வெர்ப் / ஃப்ளாண்டர்ஸ் துறைமுக பயிற்சி மையத்தில் துறைமுக நிர்வாகத் துறையில் பயிற்சி பெற்றுள்ளார்.
1994 ஆம் ஆண்டு இந்திய பெருந்துறைமுக துறையில் தனது பணியைத் துவக்கிய இவர், 2001 முதல் 2012 வரை கொச்சி துறைமுகத்தில் பல்வேறு துறையின்கீழ் பணியாற்றியுள்ளார்.
25 ஆண்டுகளுக்கு மேல் துறைமுகம் மற்றும் கப்பல் துறையில் பணியாற்றிய இவர், துறைமுக செயல்பாடுகள் மற்றும் நிர்வாகத்தில் அனுபவம் பெற்றவர் ஆவார். மேலும் இவர் மனித வள மேலாண்மை, தொழில் தொடர்பு, பயிற்சி மற்றும் கல்வி, மக்கள் தொடர்பு மற்றும் பெருநிறுவன தொடர்பு, தொழிலாளர் நலன், சட்டம் மற்றும் நிதி விவகாரங்களில் நிபுணத்துவமிக்கவர் என்பது குறிப்பிடத்தக்கது.
மேற்கூறிய தகவலை வ உ சிதம்பரனார் துறைமுக பொறுப்புக் கழகம், இன்று வெளியிட்டுள்ள பத்திரிகை செய்திக் குறிப்பில் தெரிவித்துள்ளது.
பொருளாதார விவகாரங்களுக்கான மத்திய அமைச்சரவைக் குழு
இதர பிற்படுத்தப்பட்ட மாணவர்கள் கல்வியைத் தொடர உதவித் தொகை மேலும் மூன்றாண்டுகள் நீடிப்பு மத்திய அமைச்சரவை ஒப்புதல்
இதர பிற்படுத்தப்பட்ட வகுப்பைச் சேர்ந்த மாணவர்கள் 10ம் வகுப்புடன் பள்ளிப் படிப்பை நிறுத்திக் கொள்வதைத் தடுத்து, அவர்கள் தொடர்ந்து கல்வி கற்க உதவும் வகையிலான உதவித் தொகை திட்டம் திருத்தியமைக்கப்பட்டு, மேலும் மூன்றாண்டுகளுக்கு அமலில் இருக்கும். இதற்கான ஒப்புதல் பிரதமர் திரு. நரேந்திர மோடி தலைமையில் இன்று  கூடிய பொருளாதார விவகாரங்களுக்கான மத்திய அமைச்சரவைக் கூட்டத்தில் அளிக்கப்பட்டது.
‘இந்தியாவில் இதர பிற்படுத்தப்பட்டோர்க்கு பத்தாம் வகுப்புக்கு மேல் கல்வி தொடர உதவித் தொகை’  எனக் குறிப்பிடப்படும் இந்த உதவித் தொகைத் திட்டம் 2017-18, 2018-19 மற்றும் 2019-20 ஆகிய மூன்று ஆண்டுகளில் நடைமுறையில் இருக்கும்.
இந்த உதவித் தொகைத் திட்டத்தை  மத்திய சமூக நீதி மற்றும் அதிகாரமளித்தல் அமைச்சகம் 1998-99ம் ஆண்டு கொண்டுவந்தது. இதன் மூலம் நாடு முழுவதும் ஆண்டுதோறும் இதர பிற்படுத்தப்பட்ட வகுப்பைச் சேர்ந்த சுமார் 40 லட்சம் மாணவர்கள் பயன்பெற்று, 10ம் வகுப்புக்கு மேல் படிப்பைத் தொடர்கிறார்கள்.
திருத்தியமைக்கப்பட்ட இந்த உதவித் தொகைத் திட்டம் மாணவர்களுக்கான உதவித்தொகை முறையாக செயல்படுத்துவதையும், கண்காணிப்பதையும் உறுதி செய்யும்.
இதன் விளைவாக, மாணவர்களின் பெற்றோர்களது ஆண்டு வருவாய் ரூ. 1 லட்சத்திலிருந்து ரூ. 1.5 லட்சமாக அதிகரிக்கும்.
இதற்காக ஒதுக்கப்பட்ட நிதியில் 30 சதவீதம் தொகை மாணவியருக்கும் 5 சதவீதம் மாற்றுத் திறனாளிகளுக்கும் கிடைக்க வகை செய்யப்பட்டுள்ளது.
இந்த உதவித்தொகை ஆதார் எண்ணுடன் இணைக்கப்பட்ட மாணவர்களின் வங்கிக் கணக்கின் மூலமாக விநியோகிக்கப்படும்.
இந்த உதவித் தொகைத் திட்டம் நிதி வரையறைக்கு உட்பட்டதாக இருப்பதால், மத்திய அரசின் நிதியுதவி நியம ஒதுக்கீட்டின்  அடிப்படையில் நிதி அளிக்கப்படுகிறது. இதற்கு மொத்தம் ரூ. 3,085 கோடி செலவாகும் என மதிப்பிடப்பட்டுள்ளது.
திருத்தியமைக்கப்பட்ட இந்தக் கல்வி உதவித் தொகைத் திட்டத்தின் விளைவாக இதர பிற்படுத்தப்பட்ட வகுப்பைச் சேர்ந்த ஏராளமான தகுதியான ஏழை மாணவர்கள் பத்தாம் வகுப்புடன் கல்வியை நிறுத்திக் கொள்ளாமல் தொடர்ந்து உயர்கல்வி பயில்வதற்கு வழியமைக்கும்.
இந்த உதவித் தொகைத் திட்டம் உரிய பயனை எட்டும் வகையிலும் போலிகளைத் தடுக்கும் விதத்திலும் திருத்தியமைக்கப்பட்டுள்ளது. அத்துடன், இத்திட்டம் முறையாகச் செயல்படுத்தப்படுவதையும் உறுதி செய்யும் வகையிலும் மாற்றியமைக்கப்பட்டுள்ளது
ரெயில்வே அமைச்சகம்
ரயில் பயணிகளின் பாதுகாப்பை உறுதி செய்யும் ‘பயணிகள் பாதுகாப்பு இயக்கம்
ரயில் பயணிகளின் உடைமைகள், பயணிகள் பகுதி மற்றும் பயணிகளை பாதுகாக்கும் பொறுப்பு வகிக்கும் ரயில்வே அமைச்சகத்தின் கீழ் இயங்கும் ஆயுதப்படையான ரயில்வே பாதுகாப்பு படை, ‘பயணிகள் பாதுகாப்பு இயக்கத்தை' அறிமுகப்படுத்தியுள்ளது. நாடு முழுவதும் செயல்படும் இந்த இயக்கம், இந்திய ரயில்வேயில் பயணிக்கும் பயணிகளின் பாதுகாப்பை மேம்படுத்துவதை நோக்கமாகக் கொண்டுள்ளது. இந்த முன்முயற்சியின் ஒரு பகுதியாக, ரயில்களின் பாதுகாப்பு, காமிராக்கள் மூலம் கண்காணிப்பு, குற்ற நடவடிக்கைகளை கண்காணித்தல், குற்றவாளிகள் குறித்த தகவல்கள் சேகரிப்பு மற்றும் அவர்கள் மீது நடவடிக்கை, குற்றங்கள் அதிகம் நடைபெறும் ரயில்கள்/ பகுதிகளைக் கண்டறிந்து பயணிகளுக்கு எதிராக நடைபெறும் குற்றங்களைத் தடுப்பதற்கு திட்டங்களை வகுத்தல் முதலிய ஏராளமான நடவடிக்கைகள் மேற்கொள்ளப்படுகின்றன.
பயணிகள் பாதுகாப்பு இயக்கத்திற்கு உத்வேகம் அளிப்பதற்காக ஜூலை மாதத்தில் நாடு முழுவதும் குற்றவாளிகளுக்கு எதிரான நடவடிக்கைகள் எடுக்கப்பட்டன. இதன்படி 365 பேர் சந்தேகத்தின் அடிப்படையில் ரயில்வே பாதுகாப்பு படை வீரர்களால் கைது செய்யப்பட்டு, அரசு ரயில்வே காவல் படையினரிடம் சட்ட ரீதியான நடவடிக்கைகளுக்காக ஒப்படைக்கப்பட்டனர். பயணிகளின் உடைமைகளை திருடுதல், கொள்ளை, போதை மருந்து, சங்கிலி பறிப்பு உள்ளிட்ட 322 வழக்குகள் பதிவாகின. ரூ. 1 கோடி மதிப்பில் பயணிகளிடமிருந்து கொள்ளையடிக்கப்பட்ட பொருட்கள் கைப்பற்றப்பட்டன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்:https://www.pib.gov.in/PressReleasePage.aspx?PRID=1849017
பாதுகாப்பு அமைச்சகம்
விடுதலையின் அம்ரித் மகோத்ஸவ கொண்டாட்டம்: விமானப்படையினரின் சைக்கிள் பயணம்
விடுதலையின் அம்ரித் மகோத்ஸவத்தின் ஒரு பகுதியாக, புதுதில்லி, துக்ளாகாபாத் விமானப்படை நிலையம், சைக்கிள் பயணத்துக்கு ஏற்பாடு செய்தது. இதில் துக்ளாகாபாத் விமானப்படை மையம், பிரகலாத்பூர் விமானப்படை மையத்தின் சுமார் 40 அதிகாரிகள் மற்றும் வீரர்கள் கொண்ட குழுவினர் பங்கேற்றனர்.
துக்ளாகாபாத் விமானப்படை மையத்தின் தலைமை அதிகாரி ஏர் கமோடோர் ஒய்.உமேஷ் இந்த சைக்கிள் பயண குழுவுக்கு தலைமை தாங்கினார். அவருடன் பிரகலாத்பூர் விமானப்படை மைய தலைமை அதிகாரி கேப்டன் டிவிபிகே மெகர் உடன் சென்றார்.
இந்த சைக்கிள் பயணம் புதுதில்லி துக்ளாகாபாத் விமானப்படை மையத்தில் கடந்த 18ம் தேதி கொடியசைத்து, தொடங்கி வைக்கப்பட்டது. இந்த குழுவினர் 90 கி.மீ தூரம் பயணம் செய்து மீரட் நகரம் ஷாகித் ஸ்மார்க்கை கடந்த 18ம் தேதி சென்றடைந்தனர்.
மீரட் தொழில்நுட்ப மையத்தில் இந்த குழுவினர், இந்திய விமானப்படையில் உள்ள வேலை வாய்ப்புகள் குறித்து, இளைஞர்கள் இடையே விழிப்புணர்வை ஏற்படுத்தினர் மற்றும் சாகச பயண உணர்வை வெளிப்படுத்தினர்.
சிறப்பு சேவைகள் மற்றும் கட்டுரைகள்
சென்னை விமான நிலையத்தில் 1.72 கிலோ தங்கம் பறிமுதல்: ஒருவர் கைது
சென்னை விமான நிலையத்தில் இரு பயணிகளிடம் நடத்தப்பட்ட சோதனையில் மொத்தம் 1.72 கிலோ தங்கம் பறிமுதல் செய்யப்பட்டது.
உளவுத் தகவல் அடிப்படையில் திருவனந்தபுரத்தில் இருந்து சென்னைக்கு இண்டிகோ விமானம் மூலம் வந்த சென்னையைச் சேர்ந்த முகமது அனாஸ் என்பவரிடம் சுங்க அதிகாரிகள் சோதனை நடத்தினர்.
அவரது கால்சட்டை பாக்கெட்டில் இருந்த சாக்ஸில், 4 கருப்பு பொட்டலங்களும், இளம்சிவப்பு நிற நீண்ட பட்டையும் இருந்தது. அவற்றை பிரித்து பார்த்தபோது 22 தங்க துண்டுகள், 1.28 கிலோ எடையில் இருந்தது. இவற்றின் மதிப்பு ரூ.59.18 லட்சம். சுங்கச்சட்டத்தின் கீழ் இந்த பொருட்கள் பறிமுதல் செய்யப்பட்டு, அவர் கைது செய்யப்பட்டார்.
இவரிடம் நடத்திய விசாரணையில், இந்த தங்க துண்டுகள் விமானத்தின் இருக்கை ஒன்றின் கீழ் மறைத்து வைக்கப்பட்டிருந்ததாகவும், திருவனந்தபுரத்தில் இருந்து சென்னை வருமுன், அந்த விமானம் சார்ஜாவில் இருந்து திருவனந்தபுரம் வந்ததாகவும் தெரிவித்தார்.
மற்றொரு சம்பவத்தில் லக்னோவில் இருந்து சென்னைக்கு இண்டிகோ விமானத்தில் வந்த ராவுத்தர் நைனா முகமது என்பவரிடம் சுங்க அதிகாரிகள் சோதனை நடத்தினர்.
அவரது ஷூவிலிருந்து ஒரு தங்க பசை பாக்கெட் மீட்கப்பட்டது. அவரது மலக் குடலில் இருந்து 3 தங்க பசை பாக்கெட்டுகள் பறிமுதல் செய்யப்பட்டன. இவற்றிலிருந்து 446 கிராம் தங்கம் பிரித்தெடுக்கப்பட்டது. இவற்றின் மதிப்பு ரூ.20.6 லட்சம். இவரிடம் நடத்திய விசாரணையில், இந்த தங்கம் விமானத்தின் இருக்கை ஒன்றில் மறைத்து வைக்கப்பட்டிருந்ததாகவும், அந்த விமானம் இதற்கு முன்பு துபாயிலிருந்து லக்னோ வந்ததாகவும் தெரிவித்தார்.
மொத்தம் 1.72 கிலோ தங்கத்தை சுங்க அதிகாரிகள் பறிமுதல் செய்தனர். இவற்றின் மதிப்பு ரூ.79.78 லட்சம்.
இது தொடர்பாக மேலும் விசாரணை நடப்பதாக, சென்னை சர்வதேச விமான நிலைய சுங்க ஆணையர் செய்திக் குறிப்பு ஒன்றில் தெரிவித்துள்ளார்.
.
பிரதமர் அலுவலகம்
மிசோரம் மாநில வளர்ச்சிக்கு சுமார் ரூ.2500 கோடி மதிப்புள்ள 11 திட்டங்களுக்காக பிரதமர் வாழ்த்து
மிசோராமில் ரூ.2,500 கோடி மதிப்புள்ள 11 திட்டங்களை மத்திய அமைச்சர் திரு.அமித்ஷா நேற்று தொடங்கி வைத்த நிலையில், அம்மாநில மக்களுக்கு பிரதமர் திரு.நரேந்திர மோடி வாழ்த்து தெரிவித்துள்ளார்.
இதுகுறித்து பிரதமர் வெளியிட்டுள்ள ட்விட்டர் பதிவில், "பல்வேறு துறைகளை உள்ளடக்கிய இந்த வளர்ச்சிப் பணிகள் மூலம் மாநிலத்தின் வளர்ச்சிப் பாதையை உயர்த்தியதற்காக மிசோரம் மக்களுக்கு வாழ்த்துகள்" எனக் குறிப்பிட்டுள்ளார்.